Preşedintele Federaţiei Internaţionale de Fotbal (FIFA), Gianni Infantino, a evocat, vineri, posibila creare a unui turneu mondial rezervat jucătorilor sub 15 ani, băieţi şi fete, în timp ce instanţa mondială nu a încetat să extindă în ultimii ani competiţiile sale, relatează AFP.
„Ar fi magnific să ne putem imagina o Cupă Mondială rezervată jucătorilor sub 15 ani sau mai degrabă un festival”, a spus conducătorul forului internaţional cu ocazia celui de-al 74-lea Congres al organizaţiei, de la Bangkok.
Conform FIFA, nu va fi un turneu final după meciuri de calificare, dar cele 211 federaţii membre ale FIFA „ar putea trimite o echipă la acest festival în orice parte a lumii”.
„Probabil va fi complicat, va fi dificil, va costa scump. Este clar. Dar, în acelaşi timp, trebuie să reflectăm la asta. Vom analiza în amănunt pentru a vedea ce este fezabil”, a mai adăugat Infantino.
Printre alte proiecte, după ce a fost fixat pentru debutul lui 2026 primul Mondial feminin al cluburilor, cu 16 echipe, preşedintele FIFA a mai anunţat „turnee în lumea întreagă ale ‘Legendelor'”, glorii retrase din fotbal remunerate de FIFA.
„Şi de ce să nu reflectăm la o Cupă Mondială a Legendelor, ar putea fi interesant”, a mai spus Infantino.
În timp ce Forul Mondial al Ligilor de fotbal şi sindicatul internaţional al fotbaliştilor profesionişti (FIFPRO) au somat Federaţia Internaţională de Fotbal (FIFA) să revizuiască calendarul noii Cupe Mondiale a Cluburilor din 2025 cu 32 de echipe, în caz contrar riscând deschiderea unei proceduri judiciare, Gianni Infantino a afirmat că instanţa organizează doar „unu la sută din meciurile celor mai mari cluburi din lume”.
„Trebuie spus că FIFA finanţează fotbalul peste tot în lume. Veniturile pe care noi le generăm au fost redistribuite în 211 ţări şi nicio altă organizaţie nu face asta”, a mai spus preşedintele FIFA.